קרוביו של הצעיר שמת מדברים (צילום: אביהו שפירא)

המשטרה ממשיכה לחקור את הנסיבות שבהן מתו אתמול (יום ב') שני מבלים במסיבת טבע בפסטיבל "נוורלנד" בגן הפקאן בגליל העליון – תושב אשקלון בן 55 וגנדי שיינקר, בן 27 מקריית שמונה. היום אמרו גורמים משטרתיים ל-ynet כי ייתכן שיעברו שבועות עד שיתבררו הגורמים המדויקים למותם של השניים.

עם זאת, גורמים רפואיים מסרו כי התוצאות הראשוניות מבדיקות שנערכו לשיינקר מעלות חשד שהמוות נגרם משימוש בסמים מסוגים שונים, שגרמו לקריסת מערכות כללית וכשל רב-איברים. הבדיקה של גופת הקורבן השני עדיין לא החלה נכון לשעות הצהריים, כיוון שמשפחתו מתנגדת לביצוע נתיחה והנושא נמצא בהליכים משפטיים.

במשטרה ציינו כי במהלך המסיבה עוכבו ארבעה מבלים אחרים בגין החזקת סמים. בתום חקירתם הם שוחררו. במסיבה נפצעו שני מבלים נוספים.

המסיבה בצפון במהלך החג:

(צילום: אביהו שפירא)





(צילום: אביהו שפירא)





שיינקר היה סטודנט למחשבים במכללת תל חי. הוא היה בן יחיד לאמו (לאב יש עוד שתי בנות). הוא התמוטט במהלך המסיבה, לקראת שעות הצהריים, ופונה באמבולנס פרטי ששכרו המפיקים. הרופאים בבית החולים זיו בצפת ניסו להציל את חייו אולם כעבור כמה שעות הוא מת כתוצאה מקריסת מערכות.

בין הבאים הבוקר לבית הוריו בשכונת הוורדים בקריית שמונה היה אופיר יחזקאלי, בעבר מנהל מרכז הצעירים בעיר. "הכרתי אותו בסדנת חיילים משוחררים", סיפר. "ליווינו אות בכל תהליך הייעוץ להשכלה גבוה. הוא התחיל לימודי מחשבים בתל חי לאחר מכן גם סייענו לו בלקבל מלגה. הוא היה בחור מאוד רציני ומאוד הופתעתי לשמוע על האסון. הוא היה חלק מהמרכז ואפילו השתתף בסרטון שקרא לצעירים לבוא למרכז ולקבל את השירותים. הוא גם הדריך בתוכנה בני נוער בתוכנית מגשימים".

שיינקר היה אמור להתחיל לעבוד בחברת מלנוקאס, במסגרת שילוב בין חברות תעשייה בצפון למכללת תל חי. יחזקאלי הוסיף: "הוא היה בחור באמת על הכיפאק. לכל אירוע כזה הרי יש כל כך הרבה מעגלים, גם משטרה, גם רישוי עסקים, גם אבטחה, אז אם אחרי כל הדברים האלה קרה מה שקרה, כנראה שמשהו התפספס בדרך. מצד שני, יש את האחריות האישית של אנשים. לא משנה כמה מעגלי אבטחה תעשה בסופו של דבר אנשים אחראים לגורלם".

ד"ר בוריס סידלקובסקי, סגן ראש העיר קריית שמונה וידיד המשפחה, סיפר שההורים שהו לאחרונה בחו"ל ושיינקר החזיר אותם משדה התעופה לביתם, לפני שנסע למסיבה: "פתאום לקבל הודעה ממשטרה, זה בוודאי מאוד קשה. הם לא מעכלים את זה, ועדיין בהלם. האבא והאימא בוכים. זה נורא לאבד את הבן. הוא היה כל כך מוכשר, כל כך טוב.

"כל החברים שלו כבר התקשרו למשפחה, רוצים לדעת מה קרה שם, אבל עדיין אין מידע ברור. העבירו את הגופה לאבו כביר ולניתוח. המשפחה הסכימה וגם הם רוצים לקבל איזושהי סיבה ברורה למה שקרה. אחרי הבדיקה באבו כביר יקבעו כנראה את מועד הלוויה".

ראש החוג למדעי המחשב במכללה האקדמית תל-חי, פרופ' דני קוטלר, סיפר ששיינקר היה סטודנט מצטיין שאמור היה להתחיל לימודיו בשנה ג': "במשך שנתיים הוא שימש כרכז פרוייקט 'מגשימים' בקריית שמונה, ולאחרונה התקבל לפרויקט השילוב בתעשייה, שבמסגרתו סטודנטים מצטיינים משתלבים בחברות הייטק במקביל ללימודיהם באקדמיה. המכללה כואבת את מותו של גנדי ומשתתפת בצער המשפחה".